## Ivace+i Internacional promociona el calçat de la Comunitat Valenciana amb una missió d’‘influencers’ i premsa especialitzada de Mèxic

*** L’acció, coordinada amb l’Associació Valenciana d’Empresaris de Calçat, coincidix amb la Setmana Elx Fashion Week**

Ivace+i Internacional, dependent de la Conselleria d’Innovació, Indústria, Comerç i Turisme que dirigix Marián Cano, dona suport a la promoció exterior del sector del calçat de la Comunitat Valenciana amb una missió d’*influencers* i premsa especialitzada de Mèxic.

La directora general de Mamprenedoria i Internacionalització, Ester Olivas, explica que “esta acció perseguix obrir nous canals de promoció a través de reconeguts *influencers* de Mèxic, un mercat amb un gran potencial per als nostres productes”.

“Les missions integrades per *influencers* i premsa especialitzada ens ajuden a arribar a audiències que, d’una altra manera, són de difícil abast i ens permeten construir la imatge del sector i que el nom de la Comunitat Valenciana es vincule amb qualitat, innovació i disseny”, indica Olivas.

En esta ocasió, es desplacen a la Comunitat Valenciana tres *influencers* de Mèxic i un periodista de la revista *Moda México*, que coneixeran les característiques de l’oferta de la Comunitat Valenciana en una presentació i a través de visites a empreses.

“Els convidats internacionals no només reben informació, sinó que viuen l’experiència a través de la visita a fàbriques, la qual cosa genera continguts genuïns que ens permeten donar a conéixer el nostre sector en el mercat mexicà”, comenta la directora general.

D’altra banda, “el fet de convidar premsa internacional facilita la inclusió del calçat de la Comunitat Valenciana en reportatges, fires i tendències internacionals”, explica Olivas.

**Integrants missió inversa**

Esta acció, que s’ha coordinat amb l’Associació Valenciana d’Empresaris de Calçat (AVECAL), coincidix amb la celebració de la Setmana Elx Fashion Week.

En esta acció participen com a convidats Rebeca Mendiola, que compta amb 577.000 seguidors en Instagram i 1,2 milions en TikTok. És creadora de contingut amb gran influència i una marca personal consolidada. Pel seu abast massiu, la seua professionalitat i la seua connexió amb l’audiència, Mendiola s’ha considerat un perfil adequat per a esta missió inversa.

Així mateix, viatja a la Comunitat Valenciana Paola Minerva, amb 54.100 seguidors en Instagram i 121.700 seguidors en TikTok. Esta *influencer* s’ha especialitzat en la creació de contingut digital centrat en la moda (roba i calçat), sostenibilitat, disseny emergent i promoció de valors ètics. Alguns dels seus vídeos superen el milió i mig de visualitzacions en TikTok.

També participa Luz Valdez, que té 353.000 seguidors en Instagram i més de 700.000 en TikTok. Luz ha col·laborat amb marques i entitats culturals per a la promoció d’artesans i moda local i s’ha especialitzat en la promoció cultural combinada amb contingut de moda conscient.

Quant a la premsa especialitzada, serà *México Moda*, la revista digital de referència, la que es faça ressò d’esta acció. Es tracta d’un mitjà especialitzat en moda, negocis, art i *lifestyle*, amb una comunitat construïda des de la moda, el negoci creatiu i l’estratègia digital. Jordi Esteller, la persona que viatja en representació d’esta revista, és el director editorial per a Espanya.

Fecha: 24/10/2025